Trijodityroniini

Trijodityroniini eli T3-hormoni on kilpirauhashormonin aktiivinen muoto, jota muodostuu ensisijaisesti kilpirauhasen erittämästä tyroksiini-hormonista. Pieni osan elimistön trijodityroniinista erittyy lisäksi suoraan kilpirauhasesta. 

Trijodityroniinin puoliintumisaika on yksi vuorokausi. 

Trijodityroniinimolekyylissä on nimensä mukaisesti kolme jodiatomia. Trijodityroniinilla on laaja-alaisia aineenvaihduntaa kiihdyttäviä, kasvua edistäviä ja lisääntymiseen liittyviä vaikutuksia muun muassa sydämessä, maksassa, luurankolihaksissa, verisuonten sileässä lihaksessa, ihossa, munuaisissa ja keskushermostossa.  

Trijodityroniini ohjaa nuorella yksilöllä myös kasvua ja kehitystä.

Maksa, munuaiset ja muut kudokset tuottavat suurimman osan elimistön tarvitsemasta T3- hormonista dejodinoimalla kilpirauhasen tuottamaa tyroksiinia eli T4-hormonia T4 on rakenteeltaan muutoin samanlainen kuin T3, paitsi siinä on yksi jodiatomi enemmän. Kilpirauhanen tuottaa T4:ää suhteessa paljon enemmän (noin 93 % kilpirauhasen tuottamista hormoneista) kuin T3:a. T3:n ja T4:n vaikutukset ovat samankaltaiset, mutta T3 on biologisesti merkittävästi aktiivisempi eli sen vaikutukset kohdesoluissa ilmenevät paljon pienemmillä pitoisuuksilla. Kohdesoluissa onkin entsyymejä, jotka muuttavat T4:ää T3:ksi. 

Kilpirauhasen T3- ja T4-hormonin tuotanto tapahtuu kilpirauhasen rakkuloiden follikkelisoluissa. Nämä solut valmistavat tyroglobuliinia, proteiinia, jota varastoidaan rakkuloiden sisältämään hyytelömäiseen kolloidiin. Solut ottavat tyroglobuliinia rakkuloista sisäänsä pinosytoosin avulla ja pilkkovat sen T3:ksi ja T4:ksi. Tämä valmistus- ja eritysprosessi kiihtyy, kun aivolisäkkeen etulohko erittää verenkiertoon tyreotropiinia eli kilpirauhasta stimulovaa hormonia (TSH). TSH:n eritys etulohkosta puolestaan kiihtyy, kun hypotalamus erittää tyreotropiinia vapauttavaa hormonia (TRH).

Verenkierrossa T3 ja T4 sitoutuvat herkästi kuljettajaproteiineihin. Kohdesoluissa T3 ja T4 sitoutuvat solu- ja tumareseptoreihin ja vaikuttavat sitä kautta muun muassa geenien ilmentymiseen.

T3 ihmisellä, bonobolla ja simpanssilla
Bonoboilla on erikoinen T3:n pitoisuus. Sen uskotaan vaikuttavan urosbonoboiden rauhanomaisuuteen: bonobonaarailla on korkeampi hormonipitoisuus. Bonoboiden T3-pitoisuuksia on verrattu simpansseihin ja ihmiseen, ja bonoboiden hormonipitoisuuden lasku alkaa vasta 20 ikävuoden paikkeilla, mikä on myöhemmin kuin ihmisen vastaava teini-iässä. T3-hormonin erikoinen profiili aiheuttaa bonobolle kehityksellistä viivästymistä. Simpanssiin verrattuna bonobon kognitiivinen kehitys ja kehon kasvu ovat viivästyneitä. T3-hormoni saattaa myös vaikuttaa stressireaktioihin.

Kilpirauhasen vajaatoiminnan hoito 
Kilpirauhasen vajaatoimintaa hoidetaan T4-hormonilla (tyroksiini). Jos oireita ei saada poistumaan edes annosta säätämällä, voidaan harkita T3-T4-yhdistelmähoitoa. Sen käytössä tulee olla varovainen. Aloitettaessa suositellaan konsultoimaan kilpirauhastautien hoitoon perehtynyttä lääkäriä.

Katso myös 
 Kilpirauhashormonit
 Kilpirauhanen
 Tyroksiini

Lähteet

Aiheesta muualla 
 Human Metabolome Database (HMDB): Liothyronine 
 DrugBank: Liothyronine 
 Kyoto Encyclopedia of Genes and Genomes (KEGG): Triiodothyronine 
 ChemBlink: L-Triiodothyronine 

Kilpirauhashormonit